หน่วยป้องกันและพัฒนาป่าไม้แม่สะเรียง พบต้นไม้ยืนต้นตาย จากการทำ “กานไม้” 20 ต้น
ในห้วงที่ผ่านมา สำนักจัดการทรัพยากรป่าไม้ที่ 1 สาขาแม่ฮ่องสอน นายสมจินต์ เนตรประดิษฐ หัวหน้าหน่วยป้องกันและพัฒนาป่าไม้แม่สะเรียง (นปพ.) นำกำลังเจ้าหน้าที่หน่วยป้องกันและพัฒนาป่าไม้แม่สะเรียง และหน่วยป้องกันรักษาป่าที่ มส.5 (อำเภอแม่สะเรียง) ร่วมกันออกตรวจปราบปรามการกระทำความผิดกฎหมายว่าด้วยการป่าไม้ บริเวณป่าทุ่งแพม ท้องที่บ้านทุ่งแพม  หมู่ที่ 3 ตำบลแม่ยวม อำเภอแม่สะเรียง จังหวัดแม่ฮ่องสอน ในเขตป่าสงวนแห่งชาติป่าแม่ยวมฝั่งขวา ตามที่ได้รับแจ้งจากผู้ช่วยผู้ใหญ่บ้านบ้านทุ่งแพม หมู่ที่ 3 ตำบลแม่ยวม อำเภอแม่สะเรียง  จังหวัดแม่ฮ่องสอนจากการลงพื้นที่ตรวจพบว่า มีการกานไม้ ชนิดไม้พลวง,เต็ง,รัง โดยมีร่องรอยการใช้ขวานหรือมีด ทำการกานต้นไม้และมีการใช้ขวานเจาะบริเวณลำต้น เพื่อใช้ยาฆ่าแมลงหยอดลงไป ทำให้ต้นไม้ที่ถูกกานตายโดยเร็ว ต้นไม้ยืนต้นตาย แห้งและมีน้ำหนักเบา ซึ่งจากการตรวจสอบเบื้องต้น ไม้ที่ถูกกาน ได้ยืนต้นตาย จำนวน 20 ต้น